Pelsossa vanginvartijan julmasti murhanneet kaksi vankia pysyvät kalterien takana toistuvista anomuksista huolimatta.

Murhaan ja murhan yritykseen johtanut pako tapahtui Pelson vankilassa helmikuussa 2004. MARKKU RUOTTINEN

Helsingin hovioikeus on toistamiseen hylännyt Pelson vanginvartijan murhanneen elinkautisvankin anomuksen vapaudesta.

Viisikymppinen mies on istunut tuomiotaan jo yli 16 vuotta, mutta hovioikeuden mukaan se ei vielä riitä. Rikosseuraamuslaitos oli lausunnossaan vastustanut vapauttamista viitaten muun muassa hakijan rikoshistoriaan ja päärikoksen, jota se luonnehti ”rikoslajissaan huomattavasti tavanomaista törkeämmäksi”.

Myös Psykiatrinen vankisairaala oli vapauttamista vastaan.

Verinen pako vankilasta

Julmat verityöt tapahtuivat Pelson vankilassa paon yhteydessä helmikuussa 2004.

Tuolloin kaksi kilju- ja lääkehumalassa ollutta vankia hyökkäsi vartijan ja puutyönopettajan kimppuun kirveen, moskavasaran ja puukon kanssa. Kaksikko pääsi pakenemaan vankilasta opettajan autolla.

Päähän hakattu vartija menehtyi saamiinsa vammoihin. Opettaja puolestaan jäi henkiin, mutta vammautui pysyvästi.

Nyt hylkypäätöksen saanut vanki oli anonut vapauttamista jo kaksi ja puoli vuotta sitten. Edellytykset ehdonalaiseen vapautumiseen eivät hovioikeuden mukaan kuitenkaan vieläkään täyttyneet.

Elinkautistuomion keskimääräinen pituus on Suomessa 14,5 vuotta.

Vapautus peruuntui

Vankilassa pysyy edelleen myös veritöihin osallistunut, vankitoveriaan kymmenen vuotta nuorempi mies. Hovioikeus oli jo ehtinyt hyväksyä miehen vapauttamisen joulukuussa 2019, mutta väliin tuli Korkein oikeus (KKO), joka hylkäsi hovin päätöksen.

KKO:n mukaan vapauttamista vastaan puhui erityisesti miehen liittyminen United Brotherhood -järjestöön vankilassaoloaikana. Se huomautti, että rangaistusajan suunnitelmaan on nimenomaisesti kuulunut tavoite irrottautua rikollispiireistä.

Myöskään päihteettömyys- ja käyttäytymistavoitteet eivät olleet toteutuneet rangaistusajan suunnitelmassa.